CELEX: 32021D0762
Language: el
Date: 2021-05-06 00:00:00
Title: Εκτελεστική απόφαση (ΕΕ) 2021/762 της Επιτροπής της 6ης Μαΐου 2021 για την παράταση του μέτρου που έλαβε το ιρλανδικό Υπουργείο Γεωργίας, Τροφίμων και Θάλασσας, με το οποίο επιτρέπεται η διάθεση στην αγορά και η χρήση βιοκτόνων που περιέχουν προπαν-2-όλη ως προϊόντων υγιεινής του ανθρώπου σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 3127] (Το κείμενο στην αγγλική γλώσσα είναι το μόνο αυθεντικό)

10.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 162/50
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/762 ΤΗΣ ΕΠΙΤΡΟΠΗΣ
         της 6ης Μαΐου 2021
         για την παράταση του μέτρου που έλαβε το ιρλανδικό Υπουργείο Γεωργίας, Τροφίμων και Θάλασσας, με το οποίο επιτρέπεται η διάθεση στην αγορά και η χρήση βιοκτόνων που περιέχουν προπαν-2-όλη ως προϊόντων υγιεινής του ανθρώπου σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 3127]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 18 Σεπτεμβρίου 2020 το ιρλανδικό Υπουργείο Γεωργίας, Τροφίμων και Θάλασσας (στο εξής: αρμόδια αρχή) εξέδωσε, σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, απόφαση να επιτραπεί η διάθεση στην αγορά και η χρήση βιοκτόνων που περιέχουν προπαν-2-όλη ως προϊόντων υγιεινής του ανθρώπου έως τις 16 Μαρτίου 2021 (στο εξής: μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία της δημόσιας υγείας. Η χρήση αλκοολούχων απολυμαντικών χεριών συνιστάται από τον Παγκόσμιο Οργανισμό Υγείας (ΠΟΥ) ως προληπτικό μέτρο κατά της εξάπλωσης της COVID-19, ως εναλλακτική επιλογή αντί του πλυσίματος των χεριών με σαπούνι και νερό.
                  
               
                     (3)
                  
                  
                     Η δραστική ουσία που περιέχει η σύνθεση με βάση την προπαν-2-όλη που συνιστάται από τον ΠΟΥ είναι η προπαν-2-όλη. Η προπαν-2-όλη έχει εγκριθεί για τη χρήση σε βιοκτόνα του τύπου προϊόντων 1 (υγιεινή του ανθρώπου), όπως ορίζονται στο παράρτημα V του κανονισμού (ΕΕ) αριθ. 528/2012.
                  
               
                     (4)
                  
                  
                     Από την έξαρση της πανδημίας COVID-19 τα προϊόντα απολύμανσης βρίσκονται σε εξαιρετικά υψηλή ζήτηση στην Ιρλανδία, γεγονός που οδήγησε σε πρωτοφανείς ελλείψεις στον εφοδιασμό της ιρλανδικής αγοράς ως προς τα εν λόγω προϊόντα. Η νόσος COVID-19 συνιστά σοβαρή απειλή για τη δημόσια υγεία στην Ιρλανδία και η ύπαρξη επαρκών προϊόντων απολύμανσης είναι ζωτικής σημασίας για τον έλεγχο της εξάπλωσής της.
                  
               
                     (5)
                  
                  
                     Σύμφωνα με τους όρους που καθορίζονται στο μέτρο, οι εταιρείες που προτίθενται να διαθέσουν στην αγορά τα εν λόγω προϊόντα πρέπει να υποβάλουν συγκεκριμένες πληροφορίες σχετικά με τα προϊόντα στην αρμόδια αρχή, η οποία θα αποφασίσει εάν θα χορηγήσει άδεια για τη διάθεση των προϊόντων στην αγορά.
                  
               
                     (6)
                  
                  
                     Στις 5 Φεβρουαρίου 2021 η Επιτροπή έλαβε από την αρμόδια αρχή αιτιολογημένη αίτηση για να επιτραπεί η παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αίτηση υποβλήθηκε με βάση ανησυχίες ότι η δημόσια υγεία ενδέχεται να τεθεί σε κίνδυνο από τη νόσο COVID-19 και μετά τις 16 Μαρτίου 2021 και λαμβάνοντας υπόψη ότι η έγκριση της κυκλοφορίας πρόσθετων προϊόντων απολύμανσης στην αγορά είναι ζωτικής σημασίας για τον περιορισμό του κινδύνου που ενέχει η COVID-19.
                  
               
                     (7)
                  
                  
                     Σύμφωνα με την αρμόδια αρχή, η ζήτηση για προϊόντα απολύμανσης για την ανθρώπινη υγιεινή παραμένει εξαιρετικά υψηλή λόγω της συνεχούς εμφάνισης κρουσμάτων της νόσου COVID-19 στην Ιρλανδία.
                  
               
                     (8)
                  
                  
                     Η αρμόδια αρχή ενθάρρυνε όλες τις εταιρείες που διέθεταν τα προϊόντα τους στην αγορά στο πλαίσιο του μέτρου να ζητήσουν κανονική αδειοδότηση προϊόντος το συντομότερο δυνατόν, προκειμένου να ελαχιστοποιηθούν τα κενά στη διάθεση των προϊόντων στην αγορά. Ορισμένες εταιρείες υπέβαλαν αίτηση για εθνική αδειοδότηση των προϊόντων τους. Ωστόσο, απαιτείται σημαντικός χρόνος για την αξιολόγηση των αιτήσεων.
                  
               
                     (9)
                  
                  
                     Δεδομένου ότι η COVID-19 εξακολουθεί να αποτελεί κίνδυνο για τη δημόσια υγεία και ο κίνδυνος αυτός δεν μπορεί να περιοριστεί επαρκώς στην Ιρλανδία εάν δεν επιτραπεί η κυκλοφορία πρόσθετων προϊόντων απολύμανσης στην αγορά, είναι σκόπιμο να επιτραπεί στην αρμόδια αρχή να παρατείνει το μέτρο.
                  
               
                     (10)
                  
                  
                     Δεδομένου ότι το μέτρο έληξε στις 17 Μαρτίου 2021, η παρούσα απόφαση θα πρέπει να έχει αναδρομική ισχύ.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το ιρλανδικό Υπουργείο Γεωργίας, Τροφίμων και Θάλασσας μπορεί να παρατείνει την άδεια διάθεσης στην αγορά και χρήσης βιοκτόνων που περιέχουν προπαν-2-όλη ως προϊόντων υγιεινής του ανθρώπου έως τις 18 Σεπτεμβρίου 2022.
         
         
            Άρθρο 2
            Η παρούσα απόφαση απευθύνεται στο ιρλανδικό Υπουργείο Γεωργίας, Τροφίμων και Θάλασσας.
            Εφαρμόζεται από τις 17 Μαρτίου 2021.
         
         
            Βρυξέλλες, 6 Μαΐου 2021.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.